钦定古今图书集成/明伦汇编/氏族典/第161卷 > 韩绛
## 钦定古今图书集成/明伦汇编/氏族典/第161卷 > 韩绛

按《宋史韩绛传》：“绛字子华，举进士甲科，通判陈州，直
集贤院，为开封府推官，历户部判官。江南饥，为体量
安抚使。使还，同修起居注，擢右正言。明年，知制诰，乞
守河阳，召判流内铨。河决商胡，用李仲昌议，开六塔
河，而患滋甚，命绛宣抚河北，迁龙图阁学士、知瀛州。
欧阳修率同列言绛宜在朝廷，留知谏院，纠察在京”
刑狱，为翰林学士、御史中丞。谏官论之，罢知蔡州。数
月，以翰林侍读学士知庆州。熟羌据堡为乱，即日讨
平之。加端明殿学士、知成都府，召知开封府，为三司
使。神宗立，韩琦荐绛有公辅器，拜枢密副使，代陈升
之同制置三司条例。熙宁三年，参知政事。夏人犯塞，
绛请行边，王安石亦请往。绛曰：“朝廷方赖安石，臣宜
行。”乃以为陕西宣抚使。十二月，即军中拜同中书门
下平章事、昭文馆大学士。绛素不习兵事，注措乖方，
庆卒作乱，议者罪绛，罢知邓州。明年，以观文殿学士
徙许州，进大学士，徙大名府。七年，复代。王安石相，既
颛处中书，事多稽留不决，且数与吕惠卿争论，乃密请帝再用安石。安石至，颇与绛异。有刘佐者，坐法免，
安石欲抆拭用佐，绛不可，议帝前未决，即再拜求去。
帝惊曰：“此小事，何必尔？”对曰：“小事尚不伸，况大事乎？”
帝为逐佐。未几，绛出知许州。元丰元年，拜建雄军节
度使、知定州，入为西太一宫使。六年，知河南府。哲宗
立，更镇江军节度使、开府仪同三司，封康国公，为北
京留守。元祐二年，请老，以司空、检校太尉致仕。明年
卒，年七十七。赠太傅，谥曰“献肃。”绛临事果敢，不为后
虑。好延接士大夫，数荐司马光可用，终以党王安石
复得政，是以清议少之。